Source: https://www.riigiteataja.ee/akt/125032013004
Timestamp: 2019-01-19 01:01:48+00:00
Document Index: 5674455

Matched Legal Cases: ['§ 1', '§ 2', '§ 3', '§ 4', '§ 5', '§ 6', '§ 31', '§ 1', '§ 2', '§ 36', '§ 3', '§ 4', '§ 26', '§ 27', '§ 241', '§ 61', '§ 101', '§ 5', '§ 6']

Kaitseväeteenistuskohustuslasele ja tegevväelasele teenistusülesande täitmiseks ettenähtud tervisenõuded – Riigi Teataja
Kaitseväeteenistuskohustuslasele ja tegevväelasele teenistusülesande täitmiseks ettenähtud tervisenõuded
Kaitseväeteenistuskohustuslasele ja tegevväelasele teenistusülesande täitmiseks ettenähtud tervisenõuded - sisukord
§ 1 Kaitseväeteenistuskohustuslase tervisenõuded
§ 2 Tegevväelase tervisenõuded
§ 3 Tegevteenistusse asuda sooviva isiku tervisenõuded
§ 4 Tegevväelase A-taseme tervisenõuded
§ 5 Tegevväelase B-taseme tervisenõuded
§ 6 Tegevväelase C-taseme tervisenõuded
RT I, 25.03.2013, 4
Vastu võetud 21.03.2013 nr 45
Määrus kehtestatakse kaitseväeteenistuse seaduse § 31 lõike 6 alusel.
§ 1. Kaitseväeteenistuskohustuslase tervisenõuded
(1) Kaitseväekohustuslase ja kaitseväekohustust võtta sooviva isiku terviseseisundi hindamisel lähtutakse lisas 1 sätestatud kaitseväeteenistuskohustuslase teenistusülesande täitmiseks ettenähtud tervisenõuetest.
(2) Kaitseväekohustuslasel, kes vastab arstliku komisjoni otsuse kohaselt kaitseväeteenistuskohustuslase tervisenõuetele, on kaitseväeteenistusse asumisel terviseseisundi poolest sõjaväerelva kandmise õigus.
§ 2. Tegevväelase tervisenõuded
(1) Tegevväelase tervisenõuded kehtestatakse järgnevate tasemetena:
1) tegevteenistusse asuda sooviva isiku tervisenõuded;
2) tegevväelase A-taseme tervisenõuded;
3) tegevväelase B-taseme tervisenõuded;
4) tegevväelase C-taseme tervisenõuded.
(2) Tegevväelasel, kes vastab lõike 1 punktides 1–3 kehtestatud tervisenõuetele, on terviseseisundi poolest sõjaväerelva kandmise õigus.
(3) Tegevväelasel, kes vastab lõike 1 punktis 4 kehtestatud tervisenõuetele, on sõjaväerelva kandmise õigus, kui tema terviseseisundi hindamisel on kindlaks tehtud relvaseaduse § 36 lõike 1 punktides 1–3 ning Vabariigi Valitsuse 21. juuni 2007. a määruse nr 179 „Soetamisloa ja relvaloa taotleja tervisekontrolli kord, loa andmist välistavate tervisehäirete loetelu ning tervisetõendi sisu ja vormi nõuded” §-s 2 sätestatud tervisehäirete puudumine.
§ 3. Tegevteenistusse asuda sooviva isiku tervisenõuded
(1) Tegevteenistusse asuda sooviva isiku terviseseisundi hindamisel lähtutakse lisas 1 sätestatud kaitseväeteenistuskohustuslase tervisenõuetest.
(2) Juhul kui isik soovib asuda ametikohale, millele on kehtestatud tegevväelase A-taseme tervisenõuded, lähtutakse tegevteenistusse asuda sooviva isiku terviseseisundi hindamisel tegevväelase A-taseme tervisenõuetest vastavalt §-s 4 sätestatule.
§ 4. Tegevväelase A-taseme tervisenõuded
(1) Tegevväelase teenistusülesande täitmiseks ettenähtud A-taseme tervisenõuded sätestatakse tegevteenistusse asuda sooviva isiku puhul lisaks lisas 1 sätestatud kaitseväeteenistuskohustuslase tervisenõuetele ja tegevväelase puhul lisaks lisas 2 sätestatud tegevväelase B-taseme tervisenõuetele järgnevalt nimetatud tervisenõuetena vastavalt tegevväelase ametikohale:
1) tegevväelase A1-taseme tervisenõuded teenistusülesande täitmiseks tuukri või laevapere liikmena – tervisenõuded vastavalt meresõiduohutuse seaduse § 26 lõike 7 või § 27 lõike 2 alusel kehtestatud korrale ja Põhja-Atlandi Lepingu Organisatsiooni standardimiskokkulepetele;
2) tegevväelase A2-taseme tervisenõuded teenistusülesande täitmiseks õhusõiduki meeskonnaliikme, lennuliikluse lennujuhi või -informaatorina – tervisenõuded vastavalt lennundusseaduse § 241 lõike 5 alusel kehtestatud korrale ja Põhja-Atlandi Lepingu Organisatsiooni standardimiskokkulepetele;
3) tegevväelase A3-taseme tervisenõuded teenistusülesande täitmiseks lõhkematerjali vahetu käitlejana – tervisenõuded vastavalt lõhkematerjaliseaduse § 61 lõike 6 alusel kehtestatud korrale ja Põhja-Atlandi Lepingu Organisatsiooni standardimiskokkulepetele;
4) tegevväelase A4-taseme tervisenõuded teenistusülesande täitmiseks mootorsõidukijuhina – tervisenõuded vastavalt liiklusseaduse § 101 lõike 10 alusel kehtestatud korrale.
(2) Tegevväelase terviseseisund loetakse ametikohal teenistusülesande täitmiseks ettenähtud A-taseme tervisenõuetele vastavaks, kui seda kinnitavad lõikes 1 nimetatud nõuete täitmist tõendavad dokumendid.
§ 5. Tegevväelase B-taseme tervisenõuded
Tegevväelase teenistusülesande täitmiseks ettenähtud B-taseme tervisenõuded on sätestatud lisas 2.
§ 6. Tegevväelase C-taseme tervisenõuded
(1) Tegevväelase C-taseme tervisenõuetena sätestatakse kaitseväeteenistuses teenistusülesannete täitmise tõttu tervisekahjustuse saanud tegevväelase puhul käesolevas paragrahvis nimetatud tingimustel tegevväelase ametikohal teenistusülesande täitmist takistavate piirangute ja vastunäidustuste ning järgnevate tervisehäirete puudumine:
1) sõltuvus alkoholist, narkootilistest või psühhotroopsetest ainetest või nende kuritarvitamine;
2) raskekujuline psüühika- või käitumishäire;
3) närvisüsteemi kahjustus olulise funktsioonihäirega või muu tervisehäire, mis võib teenistusülesannete täitmisel ohtu seada tegevväelase või teise isiku elu või tervise.
(2) Teenistusülesannete täitmise tõttu tervisekahjustuse saanud tegevväelase terviseseisundi vastavust C-taseme tervisenõuetele hinnatakse arstlikus komisjonis tegevväelase avalduse alusel ning tema teenistust korraldava ülema nõusolekul, võttes seejuures arvesse:
1) tegevväelase arstliku läbivaatuse ja terviseuuringute tulemusi;
2) tegevväelase ametikoha teenistusülesannete iseloomu;
3) tegevväelase ametikoha ametijuhendi ja riskianalüüsi tulemusi;
4) teenistust korraldava ülema seisukoha.
Lisa 1 Kaitseväeteenistuskohustuslase tervisenõuded
Lisa 2 Tegevväelase B-taseme tervisenõuded